ИНФОРМАЦИЈА О СЕДМОМ ЈАВНОМ СЛУШАЊУ

ОДБОРА ЗА ЗАШТИТУ ЖИВОТНЕ СРЕДИНЕ НА ТЕМУ:

„КЛИМАТСКЕ ПРОМЕНЕ КАО РЕАЛНОСТ У СРБИЈИ И ЕУ- ИЗАЗОВИ, ОДГОВОРИ, МОГУЋНОСТИ“, ОДРЖАНОМ 20. АПРИЛА 2015. ГОДИНЕ

Одбор за заштиту животне средине, на седници одржаној 3. марта 2015. године, донео је одлуку о организовању јавног слушања на тему „Климатске промене као реалност у Србији и ЕУ-изазови, одговори, могућностиˮ, на предлог Ивана Карића, члана Одбора. Јавно слушање је одржано 20. априла 2015. године, у Дому Народне скупштине, уз подршку УНДП-а.

Јавно слушање је почело у 11,00 часова.

Јавним слушањем председавао је Иван Карић, заменик председника Одбора за заштиту животне средине.

Јавном слушању присуствовали су чланови Одбора: Иван Карић, Владимир Петковић, Соња Влаховић, Гордана Зорић, Гордана Топић, Нада Лазић, заменик члана Гордана Чомић и народни посланик Дубравка Филиповски.

Учесници јавног слушања, били су: Снежана Богосављевић Бошковић, министар пољопривреде и заштите животне средине, Стана Божовић, државни секретар у Министарству пољопривреде и заштите животне средине, Данијела Божанић, шеф Одсека за климатске промене, Игор Грабеж, Ана Чепзановић, Министарство пољоприврерде и заштите животне средине, Темелковски Стево, заменик министра Министарство за заштиту животне средине и просторно планирање Републике Македоније, Горан Пејановић, помоћник директора Републичког хидрометеоролошког завода, Филип Радовић, директор Агенције за заштиту животне средине, Давор Шкрлец, Европски парламент, проф. др Драгољуб Тодић, Институт за међународну политику и привреду, Звездан Калмар, Центар за екологију и одрживи развој, Александар Драгишић, директор Завода за заштиту природе, мр Ненад Станковић, Покрајински секретаријат за енергетику и минералне сировине, др Владимир Ђурђевић, Физички факултет Универзитета у Београду, Тања Петровић, Млади истраживачи Србије, Љубинка Калуђеровић, Стална конференција градова и општина, Лидија Кесар, Ана Ранковић, УГ Фрактал, Мирко Поповић, Београдска отворена школа, Ива Марковић, Зелена омладина Србије, Горан Митић, Жељко Пожарац, Зелени Србије, Оливера Зуровац Кузман, Мисија ОЕБС, Дамјан Богунов, Регионална канцеларија за Југоисточну Европу Фондација Хајнрих Бел, Стелиана Недера, заменик сталног представника УНДП-а за Републику Србију, Биљана Леденичанин, Божена Дивјакиња, УНДП, Бен Мартин, Climate Parliament, Батас Бјелић Илија, Јелена Васић, Небојша Вељковић, Наташа Вистричка, Мара Влајковић, Исидора Власак, Милка Гвозденовић, Биљана Гјоријевска, Андреј Димитријевић, Душанка Достанић, Милош Ђајић, Жаклина Живковић, Ивона Живуљ, Наташа Жугић Дракулић, Горан Зборил, Миодраг Златић, Младенка Игњатић, Ведрана Илић, Ирена Скареп, Горица Исоски, Душица Јовановић, Мирјана Јовичић, Александар Јововић, Сандра Лазић, Славко Максимовић, Саша Март, Дино Мартинић, Јасмина Маџгаљ, Мирко Милићевић, Маргарета Милосављевић, Занета Миљанић, Снежана Остојић Пауновић, Данијела Павићевић, Никола Перушић, Ксенија Петовар, Славица Петровић, Тихомир Поповић, Лиљана Поповска, Тања Поша, Даринка Радојевић, Богдана Ракић, Драган Ранђеловић, Урош Валентино Сараја, Ана Секе, Неда Смиљанић, Дејан Стојановић, Жељко Стојковић, Мирослав Тадић, Душан Тодоровић, Никола Угричић, Бјанка Чутурило, Небојша Дамјановић, Ана Петровска, Гордана Томашевић, Електропривреда Србије, Маја Рашета, Ивана Летић, Данка Јакшић Факултет политичких наука, Јасмина Смаилагић, Марина Ивановић, Јасмина Мурић и Нивес Тишма.

Отварајући јавно слушање, председавајући Иван Карић, заменик председника Одбора, истакао је значај теме, констатујући да је она важна цео регион Балкана, с обзиром на то да су проблеми настали као последица климатских промена такви да се са њима не може борити само у границама своје државе тј.само у микроцелинама. Изразио је наду да ће у будућности доћи до стварања шире иницијативе, како би се на проблеме климатских промена одговорило адекватним мерама. Навео је да ће на почетку јавног слушања бити први пут представљен Први двогодишњи ажурирани извештај Републике Србије према Оквирној конвенцији УН о промени климе, који је сачинило Министарство пољопривреде и заштите животне средине.

У првом делу јавног слушања, Одбору су се обратили: проф. др Снежана Богосављевић Бошковић, министар пољопривреде и заштите животне средине, Данијела Божанић, шеф Одсека за климатске промене у Министарству пољопривреде и заштите животне средине, Стелиана Недера, заменик сталног представника УНДП-а за Републику Србију, Стево Темелковски, заменик министра за заштиту животне средине и просторно планирање Републике Макенодије и Горан Пејановић, помоћник директора Републичког хидрометеоролошког завода.

Министар пољопривреде и заштите животне средине, проф. др Снежана Богосављевић Бошковић, изразила је наду да ће размена искустава и мишљења са овог јавног слушања допринети раду министарства у смислу дефинисања стратешких решења за изазове које носе климатске промене. Говорећи о активностима Министарства, министарка је истакла да Министарство ради на испуњавању обавеза које има према Оквирној конвенцији УН о променама климе, али и на испуњавању обавеза које проистичу из будућег чланства у Европској унији. Оквирна конвенција УН о промени климе је дефинисала циљ - смањење емисије гасова са ефектом стаклене баште, а начин остваривања тог циља за период 2008-2012. година утврђен је Кјото протоколом. Како су обавезе из Кјото протокола истекле, 2007. започети су преговори о новом међудржавном договору о обавезама после 2012. године који још увек трају. Усвајање новог договора очекује се на 21. Конференцији држава чланица Оквирне конвенције УН о променама климе, која ће се одржати ове године у Паризу. Како би договор био постигнут, све државе чланице Оквирне конвенције позване су да доставе своје извештаје о националним могућностима смањења емисије гасова са ефектима стаклене баште. Полазећи од те обавезе, Министарство је направило предлог могућих смањења емисија гасова са ефектом стаклене баште у периоду до 2030. године. Истакла је да Република не доприноси значајно у глобалној емисији ових гасова. Емисија гасова са ефектом стаклене баште за 2013. годину, у односу на 2010. годину, смањена је за 3,5%, а у односу на 1990. годину смањена је за 25,1%. Инвентари су израђени у сарадњи са Агенцијом за заштиту животне средине, а за потребе Првог двогодишњег ажурираног изветаја Републике Србије према Оквирној конвенцији УН о промени климе. Говорећи о пројекцијама емисија гасова са ефектом стаклене баште до 2020, министарка је истакла да се приликом израде сценарија могућег смањења емисије Министарство руководило са два начела. Једно начело односи се на национални допринос смањењу глобалне емисије ових гасова, а друго начело се односи на то да се кроз тај национални допринос смањењу емисије поменутих гасова не угрозе национални интереси и циљеви развоја националне економије.

Посебан осврт је дат на последице климатских промена које су последњих година биле уочљиве у Републици Србији, кроз екстремне суше, али и прошлогодишње поплаве. Последице се огледају како у материјалној штети, тако и у губицима људских живота. Процењује се да је материјална штета, као последица климатских промена, од 2002. већа од 5 милијарди евра, од чега 70% чине материјалне штете због суша. С друге стране процењује се да ће за санацију штета насталих мајским поплавама 2014. године бити потребно преко милијарду евра. Једна од активности Министарства је и израда процене о величини дугогодишњих инвестиција у акције за смањење ризика и за повећање способности адаптације на промене климе.

Министарство се, у сарадњи са надлежним институцијама Владе, представницима привреде, представницима невладиног сектора и уз финансијску подршку Европске уније, бави и успостављањем система мониторинга, извештавања о емисији гасова са ефектом стаклене баште. Ове активности су важне, како због усаглашавања са законодавством Европске уније, тако и због стварања базе података која ће послужити као основа за анализу и унапређење политика и мера за борбу против климатских промена. Још једна од активности Министарства је и израда Стратегије борбе против климатских промена до 2018. године, у којој ће бити јасно дефинисани циљеви начини борбе против последица климатских промена. То подраазумева добру међусекторску сарадњу, а као добар пример међусекторске сарадње министарка је навела формирање Националног савета за климатске промене који је Влада Републике Србије образовала у новембру 2014. године.

Данијела Божанић, шеф Одсека за климатске промене у Министарству пољопривреде и заштите животне средине, истакла је да је у Министарству 2008. године формиран Одсек за климатске промене са четири запослена. Додала је да је, на основу Закона о заштити ваздуха, Агенција за заштиту животне средине надлежна за припрему инвентара гасова са ефектом стаклене баште. Република Србија има статус не Анекс I државе по Оквирној конвенцији УН о промени климе, као и Кина и Индија, док државе чланице ЕУ имају статус Анекс I. У складу са својим статусом, Република Србија има обавезу извештавања о прилагођавању на измењене климатске услове и смањење емисија гасова са ефектом стаклене баште путем националог извештаја/комуникација, које се достављају на четири године, као и обавезу подношења Двогодишњег ажурираног извештаја, који садржи информације о инвентарима гасова са ефектом стаклене баште и пројекцијама. Израду ових докумената финансира Глобани фонд за животну средину, а израду ових извештаја у Републици Србији подржао је УНДП.

Навела је да је у овој години потребно израдити Национално утврђени допринос смањењу емисија гасова са ефектом стаклене баште. У свом излагању, осврнула се на сектроску расподелу емисија са ефектом стаклене баште за 2013. годину, истакавши да највећи део емисија долази из сектора енергетике, у који улазе и емисије из саобраћаја. Указала је на негативан тренд емисија гасова са ефектом стаклене баште. Навела је да је отпад једини сектор који је забележио пораст емисије гасова са ефектом стаклене баште за период 2010-2013, али са смањењем у односу на 1990. годину. Нагласила је да су пројекције до 2020. рађене за потребе Двогодишњег ажурираног извештаја, у сарадњи са Машинским факултетом Универзитета у Београду, као три сценарија: Основни сценарио („business-as-usual”-BAU), који подразумева садашње стање пројектовано на будућност, Сценарио „са мерама”, који обухвата и обавезу за обновљиве изворе енергије и Сценарио „са додатним мерама”, који подразумева и инфраструктурне пројекте који ће превазићи наше обавезе у смислу законодавства. Када се узму у обзир Основни и Сценарио са мерама, имамо смањење у односу на 1990. годину 4,9% по Основном, односно 15% по Сценарију са мерама.

Истакла је да су мониторинг, извештавање и верификација основ политика ЕУ, али и Оквирне конвенције УН, јер дају основ за праћење тренутног стања, али и унапређење планирања (припрему планских и стратешких докумената). Навела је да је, на предлог Агенције за заштиту животне средине, донета Уредба о методологији прикупљања података за национални инвентар гасова са ефектом стаклене баште. Сада се ради на успостављању Система мониторинга и подношења верификованих извештаја о годишњим емисијама из индустријских и енергетских постројења, који би требало да буде потпуно оперативан до 2017. године, што представља усклађивање са законодавством ЕУ, а тиче се трговине гасовима са ефектом стаклене баште. Комплетан систем мониторинга, извештавања и верификације, кроз ИПА пројекат који треба да започне, треба да буде успостављен до 2019. године.

Осврнувши се на обавезу достављања Национално утврђеног доприноса смањењу емисија гасова са ефектом стаклене баште, истакла је да форма и садржина овог документа није прописана на међународном нивоу. Овај документ је до сада доставио мали број држава, укључујући Европску унију, која инсистира на достављању овог документа пре одржавања Конференције држава чланица Оквирне конвенције УН о променама климе, која ће се одржати ове године крејем новембра-почетком децембра у Паризу. Европска Комисија је представнике Министарства позвала на консултације на високом нивоу 28. априла, на којима ће учествовати државни секретар надлежан за заштиту животне средине. После овог састанка, видеће се колико је радна верзија овог документа, која је до сада израђена, у складу са оним што очекује ЕУ. По Основном сценарију, до 2030. године пројекције емисија гасова са ефектом стаклене баште износе 4,3%, а Сценарио са мерама -9,8% 2030. године у односу на 1990. годину. Наше емисије су тренутно 25% испод емисија 1990. године. Европска Комисија је доставила документ - Reference scenario са прорачунима за Републику Србију, као државу кандидата за чланство, од 2020. до 2050. године, са динамиком на сваких пет година. Прорачуни у нашој радној верзији су веома слични онима у овом документу Европске Комисије.

Информисала је Одбор о томе да је у финалној фази израде и Друге националне комуникације Републике Србије. Са овим документом и Двогодишњим ажурираним извештајем, Република Србија имаће комплетно израђене инвентаре од 1990. до 2013. године, у које ће бити укључен и сценарио до 2030. Када је реч о осмотреним променама климе, навела је да од шездесетих година до 2012. године постоји значајан пораст средњих, максималних и минималних дневних температуре, просечни тренд 0,3°C по декади на годишњем нивоу. Осам од десет најтоплијих година у овом периоду биле су после 2000. године. Нема значајних трендова у количинама падавина, али има промена екстрема. Навела је да се даљи пораст температуре очекује 2011-2040, 2041-2070 и 2071-2100. Рађен је и утицај на хидрологију, шумарство и пољопривреду, а предстоје и три ИПА пројекта који ће нас довести у фазу да смо у потпуности хармонизовали законодавство у надлежности Министарства са законодавством ЕУ.

Стелиана Недера, заменик сталног представника УНДП-а за Републику Србију, објаснила је да се Програм Уједињених нација за развој - УНДП бави питањем промене климе у читавом свету већ приличан број година, тако што помаже међународним разговорима на тему климатских промена заједно са агенцијама и под вођством генералног секретара Уједињених нација, кроз спонзорисање комитета, комисија и конференција на тему анализе климатских промена. Навела је да је и у овом региону било неколико регионалних скупова, који су се бавили темом климатских промена.

Нагласила је да УНДП подржава развој националних капацитета, који се баве прикупљањем података и припремом јавних политика, спроводи пилот-пројекте који имају за циљ изградњу алатки које могу да помогну у ублажавању климатских промена и прилагођавању климатским промена. УНДП пружа подршку Влади Републике Србије од 2008. године, кроз различите пројекте: за припрему извештаја према Оквирној конвенцији Уједињених нација за климатске промене, као и израду првог националног плана за адаптације. Пружиће подршку и у изградњи законског оквира, који је потребан у оквиру преговора за Поглавље 27 правних тековина Европске уније.

Споменула је пилот пројекат, који је спроведен у Београду и који се бавио решењима за транспорт, односно саобраћај, што је веома важно за градове, имајући у виду тренд континуиране урбанизације, у читавом свету. Градови расту, све више људи долази да живи у њима и веома је важно да у градовима буде вођено рачуна о квалитету животне средине и да су градови зелени јер се то одражава и на квалитет живота свих грађана.

Још један од пројеката који је навела односи се на за већу употребу биомасе, као енергетског решења, а УНДП је спреман да подржи и више пројеката који се баве развојем агенде енергетске ефикасности, како би Србија испунила циљеве које је поставила и који су веома амбициозни.

Информисала је Одбор о томе да ће се уз помоћ ресурса из глобалних извора на локалном нивоу спровести пројекат који има за циљ оспособљавање локалних ресурса за даље развијање концепта зелених градова. Додала је даје потребно да се испита могућа сарадња у оквиру растућег глобалног Зеленог фонда за климу.

Навела је да је 2015. година у којој ће се десити много значајних ствари на овом пољу, истакавши да је, пре неколико недеља на скупу у Сендају у Јапану, Србија представила свој рад на тему „Ублажавање ризика и предвиђање могуће катастрофе“, пруживши на тај начин свој допринос томе како треба да изгледа нови глобални оквир за смањење ризика од катастрофа. Влада сада ради на програму за смањење последица катастрофа, који ће бити у потпуности у складу са тренутним међународним оквиром. Истакла је да је конференција која ће се одржати у Паризу добра прилика да се чују добра искуства из целог света. Формирање Националног савета за климатске промене је прилика да се све ово сагледа на један холистички начин.

Истакла је да се климатске промене тичу свих сектора економије и свих димензија људског живота, па овим питањем треба да се позабавимо на свеобухватан начин. Агенда за климатске промене мора да буде повезана са Националним програмом за управљање ризицима од катастрофа, а потребне мере прилагођавања морају да буду повезане са мерама за коришћење водних ресурса. Нагласила је да све важне мере и акције морају да буду део секторских политика.

Навела је да је добар тренутак да се праксе које се тек развијају усагласе са правним тековинама ЕУ, тако што ће се усвојити добри модели, добре алатке, и искористити тренутне могућности за финансирање (ИПА фондови и други глобални и регионални фондови). Овај тренутак треба искористити на најбољи начин, како би се унапредила инфраструктура и енергетска мрежа и како би се остварили циљеви у вези са обновљивим изворима енергије, али и како би се расподелили неопходни ресурси, да би се што боље управљало ризицима катастрофа, пољопривредом, здравством и водопривредом.

Напоменула је да је много тога урађено што се тиче регионалне сарадње, али да постоји још простора да се ради на томе, јер је ово тема која превазилази националне и регионалне димензије, па треба да буде више прилика да се окупимо, разменимо искуства и да се овим питањима заједно позабавимо. Изразила је спремност УНДП-а да и у наредним годинама пружа подршку, било као извор експертског знања или у другим аспектима.

Стево Темелковски, заменик министра за заштиту животне средине и просторно планирање Републике Макенодије, истакао је да је ово веома важна тема и да је добро да што чешће размењујемо искуства, зато што смо у једном региону који, у погледу климатских промена, у суштини долази до једног заједничког циља. Навео је да је Македонија земља која се налази у региону који спада у најрањивије регионе од последица климатских промена. 1998. године Македонија је приступила Конвенцији УН за климатске промене, када је Министарство животне средине и просторног планирања означено као одговорно тело за контакт са Конвенцијом, 2004. године је усвојен у Собрању „Кјото протокол“, а 2005. године Македонија је постала страна протокола и основан је Национални комитет за климатске промене. Данас је Македонија земља са кандидатским статусом за пуноправно чланство у ЕУ, која треба да ради на остваривању циљева. Навео је да су циљеви и принципи заједнички свим државама у региону.

Упознао је Одбор са организационом структуром за спровођење ових циљева у Македонији, наводећи место Националног савета одрживог развоја, у коме се налази Национални комитет за климатске промене, који је повезан са Комитетом за управљање кризама. Испод њега су министарства, односно институције преко којих се врши утицај и остварују задате активности. Министарство животне средине и просторног планирања повезано је са Агенцијом просторног планирања, а заједно су у вези са јединицама локалне самоуправе и градом Скопљем. Навео је да Комитет за управљање кризама комуницира са Дирекцијом заштите и спашавања, која има 35 регионалних центара широм Македоније, а значајан је и Центар за кризни менаџмент. Испод њих се налази контролни механизам, који чине инспекторати и агенције.

Обајаснио је да Министарство животне средине и просторног планирања комуницира са пројектима Канцеларије климатских промена, која се налази у саставу Министарства са једне стране, и водећом Националном институцијом за инвентаре и пројектовање и другим кључним институцијама, са друге стране. Битна је и комуникација са невладиним сектором, приватним сектором, академским сектором, али и независним и интернационалним експертима.

Навео је да је Македонија завршила Трећи национални извештај за климатске промене крајем 2014. године, који је промовисан почетком ове године, у јануару, а сачињен је и двогодишњи извештај што нам ЕУ налаже. Направљен је инвентар гасова са ефектом стаклене баште, као и климатски сценарији, усвојене су мере за ублажавање и прилагођавање климатским променама, одредбе за трансфер технологије повољне за животну средину, а спроведена су и истраживања, едукације, обуке за јачање јавне свести о климатским променама, уз подршку Центра за енергетику, информатику и материјале у склопу Македонске академије науке и уметности. Македонија је направила и анализирала секторе у националним извештајима, јер је утицај климатских промена веома испреплетан у свим порама скоро свих сектора. Направљени су инвентари за енергетику, индустрију, пољопривреду, шумарство и отпад (67% генерисања ових негативних утицаја долази од енергетике, 13% долази из отпада и 11% од пољопривреде и шумарства, а из индустрије само 9%).

У Закону за животну средину, донетом 2005. године, предвиђени су израда инвентара емисија гасова стаклене баште и понора, израда плана за смањење и ублажавање климатских промена и члан механизма чистог развоја. Све то је имплементирано у једном стратешком оквиру, који обухвата националне планове за климатске промене, I, II и III - 2001, 2008. и 2014. године. Појаснио је да су то у ствари национални извештаји, али Закон за животну средину познаје термин план, па су зато тако и названи. Направљен је Први ажурирани двогодишњи извештај јануара 2015. године. Додао је да је Национална стратегија за животну средину у Владиној процедури, као и да се Пројект за Олакшавање спровођења Европске шеме за трговање са емисијама гасова са ефектом стаклене баште спроводи уз подршку Норвешке Владе. Навео је да је нацрт Националне стратегије за здравље и животну средину завршен и да је у процедурти јавне расправе, као и Национална стратегија за адаптацију здравственог сектора према климатским променама и Национална стратегија за пољопривреду и рурални развој 2014-2020. године, које ће бити донете ове године.

Истако је да су на локалном нивоу развили осам општинских стратегија за климатске промене и осам планских региона, од којих сваки обухвата по девет, 10 или 11 општина. Током 2015. године овакву националну стратегију добиће и град Скопље.

Осврнувши се на предстојеће активности, навео је израду тзв. националне контрабуције за смањење климатских промена, уз широко учешће заинтересованих страна, кроз јавне расправе и мишљења институција и експерата итд, чији ће нацрт бити готов до јуна месеца, да би у току јула ушао у владину процедуру и био усвојен у септембру, када ће бити поднет институцијама према Конвенцији УН, после чега следи учешће на Париској конференцији. Споменуо је и помоћ из предприступног фонда ЕУ за израду Стратегије за животну средину и климу 2014-2012. године, која је завршена, као и израду пројектног задатка за израду закона дугорочне стратегије за климатске акције, која је такође завршена и у владиној је процедури. Нагласио је да је Закон за климатске акције последњи закон који Република Македонија треба да реализује, како би заокружила светски и европски домаћи задатак у вези са легислативом у области животне средине.

Информисао је Одбор о томе да Република Македонија учествује у регионалној мрежи животне средине и климе (ЕКРАН), која је основана у оквиру вишекорисничке ИПА. Излагање је завршио спомињањем глобалног еколошког фонда, уз чију су подршку сва документа и активности завршени, уз помоћ УНДП-а, каo имплементационе агенције, Друштва за међународну сарадњу из Немачке и још неких институција које су пружале помоћ у овим активностима.

Горан Пејановић, помоћник директора Републичког хидрометеоролошког завода, представио је активности Завода у погледу борбе против климатских промена. Презентовао је график из IPCC петог извештаја, који је приказао најновија средства нумеричких модела за прогнозу климе или климатске глобалне моделе и њихове резултате у поређењу са осмотреном температуром. Указао је на то да је глобално загревање почело седамдесетих година, а концентрација угљен-диоксида је сада достигла границе 400 делова по милиону, а у последњих 800 000 година кретала се у границама од 170 до 280 делова по милиону. Сама концентрација угљен-диоксида повећава се за 40%, а пред крај века претпостављамо да ће то износити 700-800 делова по милиону. Навео је да је последица климатског глобалног загревања и то да се море загрева и да упија вишак топлоте, па чак и преко 90%. Море се загрева мање на тропима, а више на Северном полу, више на континентима него на океанима. Последица овог загревања мора и ваздуха је очекивано повећање водене паре у ваздуху за 7% по степену загревања. Ово повећање водене паре је врло важно, јер водена пара у принципу доводи до повећања интензивних падавина. Уочено је осетно смањење површина леда на Северном полу. Тај распоред температура на тропима па до Северног пола доводи до смањења температурног радијента који условљава и смањење ветрова и успорење премештања дугачких планетарних таласа. Не само успоравање њихових премештања, него и продубљивање ка југу и северу може да доведе до значајних екстремних појава, као што су хладни таласи или топли таласи. Навео је пример топлотног таласа који је 2003. године у Француској и 2010. године у Русији проузроковао губитке живота десетина хиљада људи.

Навео је да је у нашој земљи дошло до загревања од преко 1,5 степена у односу на преиндустријски период. У Београду мерење почиње 1878. године. Види се да у су последњих 10 година, девет најтоплијих су биле оне од 2000. године. Закључио је да је загревање узело тренд. Навео је да је прошла година била најтоплија у свету, а у Србији је то била друга најтоплија у периоду од 1951. до 2014. године, а трећа у Београду. За разлику од 2012. године, када смо имали преко 37 дана са топлотним таласима, прошле године у летњем периоду нисмо имали значајне топлотне таласе.

Скернуо је пажњу на то да највећи проблем у пољопривреди представљају суше (комбиновани топлотни и падавински фактор), које су постале учесталије на нашој територији, тако да сада можемо да очекујемо у сваке две до три године неку значајну сушу.

Приказао је мапу поплава у Европи од 1980. до 2012. године, наводећи да је било 325 поплава на главним европским рекама, а од тога се 200 десило у последњих 12 година са више од 2.500 жртава (подаци Европске агенције за заштиту животне средине). У нашој земљи екстремне падавине су се десиле у мају прошле године.

Информисао је Одбор о томе да ће РХМЗ издати публикацију о климатским индикаторима, променама климе у прошлости и у будућности до 2100. године, у којој ће бити детаљно обрађено 28 индикатора за прошлу, али исто тако и за будућу климу. Навео је да је повећан број летњих и тропских дана и тропских ноћи, а смањен број дана са јаким мразом, снежним покривачем и леденим данима. Чешћа је појава топлотног таласа и дуже је њихово трајање. Продужено је и трајање вегетационог периода, а чешће су и краткотрајне епизоде интензивних падавина, али и епизоде са дужим сушним периодима.

Навео је да је Београдски универзитет, у сарадњи са РХМЗ, извео два сценарија, који обухватају развој температурног режима у наредних сто година, као и опадање падавина до краја века. Указао је на то да, да би РХМЗ одговорио потребама овог времена, када имамо све већу угроженост у југоисточној Европи, потребни су нам јаки компјутерски ресурси за предвиђање како краткорочних прогноза, тако и сезонских дугорочних. Навео је да је 2007. године образован је South East European Virtual Climate Change Center, на предлог директора хидрометеоролошких служби југоисточне Европе, а усвојен београдском иницијативом. Домаћин тог центра је РХМЗ, зато што је Светска метеоролошка организација препознала капацитет Србије у пословима меторологије и хидрологије и климе.

Додао је да је у Европи успостављена регионална мрежа за климатске промене, која се састоји из три нода, а сваки нод води значајан центар у Европи: за климатске податке то је Холандски метеоролошки институт- KNMI/Netherlands, за мониторинг климе DWD у Немачкој и за сезонске прогнозе, дугорочне прогнозе, long range forecast, то је Météo-France у Тулузу и ROSHYDROMET у Москви. У сва три нода хидрометеоролошки заводи учествују веома активно. На једној од таквих активности организован је SEECOF South East Europe Climate Outlook Forum. То је форум о изгледима климе, са главним циљем сезонских прогноза и њиховом верификацијом. На тим састанцима, који се одржавају два пута годишње, учествују локални експерти из скоро свих земаља југоисточне Европе, почев од Хрватске, преко Турске, Молдавије, Јерменије итд. Два таква састанка одржана су у Београду.

Као будућу активност, истакао је иницирање Националног климатског форума, што проистиче из глобалног оквира за климатске службе, пројекта недавно усвојеног од стране Светске метеоролошке организације. Циљ је развој примене научних знања у креирању климатских информација и продуката, као и подршка доносиоцима одлука (пажња је посвећена секторима пољопривреде, здравства, воде и смањењу ризика од катастрофа). Као главни циљ Завода, истакао је јачање осматрачког система, аналитичког и прогностичког, што обухвата метеоролошки, синоптички програм, до радарских и сателитских осматрања, програм хидролошких осматрања и мрежу подземних вода.

У другом делу јавног слушања, Одбору су се обратили: Давор Шкрлец, члан Клуба заступника Зелених/Европског слободног савеза у Европском парламенту, Филип Радовић, директор Агенције за заштиту животне средине, Бен Мартин, Climate Parliament, проф. др Драгољуб Тодић из Института за међународну политику и привреду и Звездан Калмар из Центра за екологију и одрживи развој.

Давор Шкрлец, члан Клуба заступника Зелених/Европског слободног савеза у Европском парламенту, указао је на то да климатске промене које нам се догађају нису случајност и да су оне последица антропогеног деловања. Указао је на најважније последице климатских промена: раст просечне температуре на земљи, што доводи до топљења леда на половима, што узрокује пораст нивоа мора, са једне стране, као и екстремне зиме, које доводе до распада електроенергетских система, са друге, али и екстремне суше и екстремне поплаве. Истакао је да је на нама велика одговорност да нешто предузмемо јер ако не предузмемо можемо пропасти као цивилизација. Као глобалну претњу, навео је ацидификацију океана, која настаје тако што се угљен-диоксид отапа у морској води, мења њену ПХ-вредност и утиче на микроорганизме. Истако је да су океани топлотни резервоар кисеоника, резервоар који води рачуна о стабилности целог климатског система наше планете, као и да, ако то пореметимо, немамо ниједан научно-технички механизам којим то можемо вратити натраг. Скренуо је пажњу на оквир за климу и енергију 2020, 2030. године Европске уније, који захтева оштро смањивање емисија гасова са ефектом стаклене баште, као и што веће коришћење обновљивих извора енергије, што већу енергетску ефикасност. Нагласио је да то треба схватити као прилику за инвестиције, а не као трошак, јер ће трошак адаптације и интеграције климатских промена бити много већи, и то не само за нашу економију, него и за природу, и за наше здравље. Научне анализе показале су да, уколико не применимо интензивније мере, трошак за здравље до 2030. године биће вишеструко већи него што би требало бити улагање у чисте технологије. Скренуо је пажњу на то да су данас улагања у чисте технологије веома скупа у односу на фосилна горива зато што се још увек фосилна горива субвенционирају.

Посебну пажњу посветио је циљевима Европске уније, посебно оном да што боље треба искористити властите енергетске ресурсе (ресурсе обновљивих извора енергије), с обзиром на то да Србију на њеном европском путу чекају бројне обавезе у погледу заштите животне средине. Истакао је, такође, да је Европска унија највећи донатор земљама у развоју и сиромашним земљама, истакавши пример финансирања из средстава ЕУ, који је неким Афричким земаљама омогућио електричну. Подсетио је на оквире које је Европска унија себи поставила до 2020. и 2030. године, којим су дефинисани циљеви којима се ствара боља клима за привлачење инвенстиција. Осврнуо се и на питање проблема управљања отпадом и питање проблема емисија из отпада, указавши на то да је Европска унија себи поставила за циљ постизање економског модела циркуларне економије, који се огледа у што мањем утрошку енергије, како приликом производње, тако и приликом коришћења произведених производа, у што већем обиму рециклирања и што мањем утрошку енергије и приликом рециклирања. И управо ту долази до изражаја наука, екодизајн, екоиновације итд. Такође је постављено питање финансирања свих тих циљева које је Европска унија себи поставила. Као метод финансирања пронађена је реформа организовања трговања емисијама угљен диоксидом.

Филип Радовић, директор за Агенције за заштиту животне средине, је на почетку свог излагања подсетио да је феномен климатских промена и заштите животне средине феномен глобалног карактера, као и да је то највећи изазов са којим се човечанство суочава. Главни фактори на основу којих су се стварале цивилизације од Египта, Вавилона па до Рима, биле су климатке промене и животна средина уопште. Кадо би исцрпео тло, контаминирао животну средину, човек је имао алтернативу да се пресели, да оде на неко друго место и да поново започне да гради цивилизацију. Међутим данас, човек такву прилику неће имати, зато је проблем климатских промена глобални проблем, проблем читавог човечанства. Посебно је истакнута потреба да човечанство већ у наредној деценији установи такав поредак који ће се базирати на дисконтинуитету са тренутним вредностима, односно материјалистичким вредностима конзумеристичке цивилизације, јер је такав концепт сталног економског раста у потпуности неодржив. Примери такве неодрживости су бројни (нпр. Кина постиже веома ниску цену производа али последица тога је да се годишње добијају огромна пространства потпуно неупотребљиве земље, или Бразил, кога сви наводе као пример економског бума, а који се већ сада суочава са дефицитом пијаће воде у великим градовима). Пракса је показала да су климатске промене веома непоштене управо због тога што највећу контрибуцију климатским променама дају најбогатије земље, а највеће консеквенце управо сносе најсиромашније земље које имају најмање средстава за адаптацију и које, када бивају суочене са елементарним непогодама, више никада не могу да се врате у своје првобитно стање. Када је у питању употреба фосилних горива, подсетио је да управо то у великој мери доприноси испуштању гасова са ефектом стаклене баште и у многоме доприноси глобалном загревању. Почетком 20. века такве компаније су биле у приватном власништву тако да је држава могла да интервенише. Међутим, данас су највеће нафтне компаније у власништву државе, „Гаспром“ у Русији, „Петробраз“ у Бразилу, „Чајнапетрол“ у Кини. То су компаније које својим државама омогућавају не само енергетску стабилност, већ им омогућавају геополитички и геостратешки утицај. Међутим садашње стање и садашњи тренд све већег и већег економског раста по цену угрожавања животне средине је постао неодржив и управо из тог разлога животна средина постаје све важнија у агенди УН и Европске уније.

Када је реч о активностима Агенције за заштиту животне средине, додао је да и она даје свој допринос испуњавањем својих законских обавеза и учествовањем у међународним токовима. Агенција тренутно припрема инвентар гасова са ефектом стаклене баште за период од 1990. до 2013. године. Инвентаром је обухваћено шест главних категорија извора - енергетика, индустрија, употреба растварача, пољопривреда, коришћење земљишта, шумарство као и отпад, али и свих пет гасова, угљен диоксид, метан, азот, субоксид, флуороводоници и сумпор. Половином 2014. године, реализована је мисија француских експерата, Интерпрофесионалног центра за студије о загађењу ваздуха у циљу подршке Агенцији у вези са питањима инвентара гасова са ефектом стаклене баште. Закључено је да имамо висок ниво спремности, али оно што је кључно је да имамо велики недостатак капацитета.

Бен Мартин, из Климатског парламента представио је рад Климатског парламента, као мреже законодавних тела широм света, првенствено у Европи, Азији, подсахарској Африци и, у последње време, у Кини и Латинској Америци. Циљ му је да се уведу нови закони, нови прописи, нови буџети у области енергетске ефикасности, као и адаптације климатским променама. Климатски парламент се у свом раду води првенствено активностима парламентараца, тако да су сами парламентарци покретачи, они дефинишу локалне и регионалне приоритете. Управо парламентарци имају на располагању све инструменте потребне за бављење климатским променама. Они су ти који имају приступ министрима, премијерима, они су ти који разматрају и изгласавају законе и буџете. Парламентарци такође врше скупштински надзор којим осигуравају да се нови прописи ефикасно и адекватно примењују на националном нивоу. Такође, имају могућност да предлажу законе, као и да обликују јавно мњење, чиме могу повећати свест о климатским променама. Климатски парламент је неполитичка организација, иако ради са свим политичким партијама, јер су климатске промене такво питање где нема места за политичке разлике. Што се тиче модела рада Климатског парламента, он подразумева троделни модел:

1. подизање нивоа свести о климатским променама и обновљивим изворима енергије (још увек влада мишљење да су то скупе и непоуздане ствари, али и да су климатске промене нешто што уопште не постоји), кроз спровођење истраживања, ангажовање стручњака на изради материјала који ће омогућити параламентарцима да граде праве прописе и радикалније буџете;

2. изградња мрежа - мобилизација локалних парламентараца на националном нивоу, како би се ангажовали на питањима прописа у области енергетике, енергетске ефикасности, климатских промена, обновљиве енергије, кроз формирање групе парламентараца, са којима се ради на томе да се утврди какве су локалне потребе на националном нивоу. Ти појединачни парламентарни клубови окупљају се најмање два пута годишње на парламентарним слушањима, када чланови имају прилику не само да разговарају једни са другима, већ и да чују шта имају о томе да кажу и други парламентарци;

3. подршка запосленима у области климатских промена, што им помаже да планирају и спроводе парламентарне кампање, за које иначе не би имали довољно ни времена ни енергије ни ресурса. На тај начин се утврђује у којој области су потребне интервенције, које врсте скупштинских питања је потребно поставити итд.

Истакао је да је Климатски парламент највише ангажован и активан у Европи, подсахарској Африци, Блиском Истоку, уз најновије проширење на Кину и Латинску Америку. Средства за рад Климатског парламента, у највећој мери, обезбеђује Европска комисија, приватни донатори, Министарство спољних послова Данске и неки други међународни фондови. Као примере успешног ангажовања Климатског парламента, навео је ангажовање у Тунису, Бангладешу и Индији.

Проф. др Драгољуб Тодић из Института за међународну политику и привреду указао је на то да је процедура усвајања прописа и стратешких докумената лоша, поготово када се ради о политици климатских промена. Када се ради о идеји о регионалном повезивању, указао је на могућности перспективе регионалног повезивања у области климатских промена у вези са реком Дунав, као главним параметром у климатском систему као таквом, који повезује Србију са свим осталим државама које припадају том сливу. Поставио је питање чији је проблем клима, указавши на то да међународно право нема одговор на то питање. Конвенција о климатским променама прописује да је то заједничка брига човечанства, али то је широк појам. Поставља се питање хоће ли Србија да решава проблем климатских промена под притиском ЕУ, а који су реални интереси Србије? Скренуо је пажњу на то да анализа ефеката прописа често изостаје, па све законе усвајамо наслепо, јер немамо анализу ефеката прописа, као ни анализу стратешких докумената.

Поставио је питање шта су то стратешки документи у области климатских промена и можемо ли стратегију климатских промена сматрати посебном стратегијом, врхунским документом, са којим би сви остали морали бити усаглашени или ће она бити усаглашена са свим осталим? Изнео је став да су све наше стратегије само листа лепих жеља, аутора најчешће из академске заједнице, па зато имају мало везе са реалношћу.

Поставио је питање где Србија може да се уклопи у овако амбициозне захтеве ЕУ. Указао је на то да се наши закони и стратешки документи доносе по хитном поступку, па је сужена могућност учешћа јавности у томе, а све под изговором да Европа то тражи од нас. Ово питање треба посматрати у контексту Дунавског слива. Кључна детерминанта је ниво економске развијености свих држава које припадају Дунавском сливу. Чланство држава дунавског региона, постојеће чланство у међународним уговорима у области климатских промена, чланство у другим релевантним међународним уговорима и чланство у ЕУ нас одређују по овом питању, али је важно реално сагледавање интереса Републике Србије, то је оно што нам недостаје.

Звездан Калмар из Центра за екологију и одрживи развој истакао је да нико нема право да више него други користи природно добро климе, као и да највећу одговорност треба да имају они који су највише добити извукли из климе, а то је 0,01% људи који убиру највише добити од ресурса, међу којима је и клима. Указао је на то да и на националном нивоу постоји национално рентијерство. То су компаније које конзумирају природне ресурсе, а најмање или ништа не плаћају за употребу тих природних ресурса, односно убиру енормне профите које кроз нетранспарентне канале користе за своје приватне добити (ЕПС, НИС, „Гас Србије“). Кроз пример ЕПС-а, навео је да је то компанија која спаљује 30 милиона тона угља, користи енормне количине природног богатства ове земље, плаћајући ништа или скоро ништа за употребу тог природног ресурса, при чему има далеко веше штетних последица него добити које би требало држава да има. На тај начин долази до измештања бенефита, односно добити од природних ресурса из руку већине у руке мањине.

Истакао је да климатске промене интерферирају са великим бројем права, као што су: основна права (живот, здравље, храна, вода, али и склониште, културне вредности-у контексту расељавања) и цивилна права (право на информисање, учешће у доношењу одлука, право на изношење мишљења, право на жабу, итд). Нагласио је да држава има обавезу да заштити људска права од климатских промена, да умањи климатске промене и да обезбеди адаптацију на њих, али и помоћ онима који су оштећени, јер ниједан човек не сме да буде остављен без средстава за живот.

Указујући на то да се често помиње да Србија нема значајан утицај на глобалном нивоу, истакао је да сматра да Србија, која емитује 10 тона по глави CO2 заправо спада међу највеће загађиваче у свету, када се узме у обзир екстериторијална одговорност за негативне утицаје у оним државама које више пате због климатских промена. Указао је на то да индикатор температуре јасно показује да се раст глобалних температура поклапа са значајним порастом индустрије глобално, тако да можда то није нешто што је само антропогеног утицаја. Истакао је уверење да човек јесте један од главних криваца.

Нагласио је да су климатске промене једно од моралних питања, а да се поставља питање како у данашњем свету, у коме су све вредности релативизоване и изражавају се готово ексклузивно у новчаним терминима, уопште поставити некоме обавезу да се бави климатским променама. Из тог разлога, немогуће је достићи ниво свести у коме ћемо иницирати солидарну дискусију коју ће грађани Србије схватити своју обавезу према сиромашнијим и осетљивијим грађанима Србије, али исто тако и глобално.

Као услуге еко система које су под утицајем климатских промена, навео је еколошки чисто и безбедно становање, чист ваздух, довољно енергије за кување и грејање, укидање могућности да се добију болести које би се иначе могле избећи, а све због климатских промена, адекватна исхрана, али и могућност да се истрпе екстремни природни догађаји (поплаве, клизишта). Указао је на утицај климатских промена на економију и друштво Србије, наводећи да постоји око 15000 бујичних токова, од којих је 1500 стална претња, преко три и по милиона хектара је угрожено ерозијом, а 100 милиона евра годишње је губитака због поплава. Из тог разлога, истакао је да морамо наше системе прилагодити, што још увек нисмо учинили. Указао је и на потребу да једна од најнеопходнијих мера буде мерење закишељености земљишта да би се видело како наша структура привреде утиче на земљиште. Осврнуо се и на структуру српске пољопривреде, јер су, због изузетно лоше пошумљености, односно лоших заштитних појасева, велике површине подложне утицајима климатских промена, односно ерозији, а имамо и велики број шумских пожара, који узрокују велике губитке био масе, чиме су оштећени и механизми заштите од ерозије.

Осврнувши се на огромне инвестиције које су неопходне да би се регулисале климатске промене, оценио је да извори постоје (кинески кредит за Костолац у висини милијарду евра), али да од лоше енергетике 20-30% годишње имамо губитака у БДП, па зашто немамо новца за инфраструктурно прилагођавање. Све се то, по његовом мишљењу, одражава и на здравствене екстерне трошкове. Указао је на то да се преко 800000 домаћинстава у Србији греје неефикасно дрветом, што је с једне стране еколошка огромна претња, а с друге стране један огроман губитак енергије. Скренуо је пажњу на то да Србија нема стратегију енергетике (Стратегија енергетике је на разматрању у Влади због измењене ситуације у вези са Јужним током, али она нема у себи уграђен сценарио за пројекцију како декарбонизовати српску енергетику до 2050. године).

Нагласивши обавезу да грађани буду информисани и укључени у разматрање стратегије енергетике, навео је један од покушаја да се то на прави начин спроведе од стране мреже од 17 невладиних организација у региону под називом „South-East Europe 2015 Energy Model“. Истакао је да је ЦЕКОР у фази када прикупља евиденцију, односно контролише податке потрошње енергије и снабдевања енергијом, на изузетно транспарентан начин, јер је јавност озбиљно схватила позивање власти да учествује, на озбиљан и информисан начин.

У дискусији, која је уследила, учествовали су: чланови Одбора Нада Лазић и Гордана Чомић, Лилјана Поповска, посланик Македноског Собрања, Ненад Станковић, покрајински секретар за енергетику и минералне сировине у АП Војводина, Горан Митић, представник Центра за зелену економију Зелених Србије и Центра за развој друштва, професор Миодраг Златић са Шумарског факултета из Београда, Мирко Поповић из Београдске отворене школе, Звездан Калмар из ЦЕКОР-а, Давор Шкрлец, посланик Европског парламента и Ива Марковић из Зелене омладине Србије.

Члан Одбора, Нада Лазић поставила је питање шта је то што можемо да предузмемо на микро-плану, односно у ономе што нам је реални живот, и као друштво и као појединци, илуструјући га примером ветрозаштитних појасева. Навела је да радници „Србија путева“, који су надлежни за аутопут, уништавају постојеће жбуње, које је колико-толико било некаква заштита. Поставила је питање ко је тај ко том раднику треба да објасни да он прави штету, између осталог, и по утицај на климу. Указала је на то да је укрупљавањем земљишта дошло до тога да су нам сви ветрозаштитни појасеви који су постојали мање-више уништени. Зато долази до великих исушивања (близу једне тоне земље на годишњем нивоу са једног хектара ветар однесе). Скренула је пажњу на то да Војводина има само 6% пошумљеност. Навела је и пример депоније код Старе Пазове, која се повремено дими и стално се повећава, али и депоније код Нових Бановаца, наводећи да очекује одговоре како решавати ове конкретне проблеме. Истакла је да имамо законске механизме, али да немамо фонд, који је 2012. године укинут, при чему и даље постоји законска одредба да загађивач плаћа. Навела је да средства која се убиру од загађивача иду у буџет и да не знамо на шта се она троше.

Информисала је учеснике јавног слушања о постојању Зелене посланичке групе, која један од покушаја да, на нивоу парламента где се одлуке и закони доносе, повеже што већи број посланика, да схвате колико су ове теме битне.

Истакла је да се најбоље види какав значај за државу има ова тема када се доноси буџет. Апеловала је да се пређе са глобалног на нешто што можемо да учинимо као земља.

Члан Одбора, Гордана Чомић предложила је да препорука за један од закључака јавног слушања буде да искористимо подршку и невладиног сектора и пријатеље из иностранства и да започнемо процес усвајања прописа који би се тицао климатских промена у Србији, заједно са Зеленом посланичком групом, као групом посланика из свих странака, који су заинтересовани да раде на теми и одрживог развоја и енергетске ефикасности и смањења загађења и највише од свега уклањања запуштености у Србији.

Осврнувши се на дефинисање питања чија је клима, направила је паралелу са питањем дефинисања тероризма, истакавши да немамо проблем да скупимо паре за борбу против тероризма, иако га је тешко дефинисати. Истакла је да, у складу са тим, не види проблем да се издвоје бар исте такве паре као што се дају за борбу против терориста, да се уложи у санирање штете коју је произвела индустријска револуција за последњих 150-200 година.

Као битну, навела је потребу се у буџету издвоје средства за израду Карте ерозије Србије, пошто је Србија нема, а она нам је неопходна због интерактивног праћења и будућег утицаја климатских промена на иначе ерозивна подручја у Србији.

Истакла је и да је неопходно искористити постојеће капацитете у регионалној сарадњи, наводећи одличну сарадњу одбора за спољну политику у региону, предложивши да тема неког од њихових састанака буду климатске промене.

Лилјана Поповска, посланик македонског парламента, члан Зелене партије Македоније, истакла је да је увек време за еколошке теме, да их треба отворити већ данас, јер је то требало учинити још јуче, па смо у заостатку када је реч о тим темама. Указала је на то да за еколошке теме нема граница, јер ваздух и вода немају границе, тако да је потребна заједничка регионална акција, али и шира глобална акција. То је и циљ еколошког покрета свуда у свету, да се ујединимо и да се лакше бавимо са климатским променама. Истакла је одличну сарадњу зелених партија у региону, које су прошле године иницирале регионалну конференцију у Скопљу, на тему климатских промена. Тада су се договорили да нам је неопходна еколошка безбедност на Балкану као брзи одговор на климатске промене. Разговарало се о томе како да редуцирамо катастрофе, како да се припремимо за брзи одговор на катастрофе, јер сви смо доживели поплаве. Указала је на то да иницијатива парламентараца брже иде него што институције то могу или хоће следити, што је било једна од тема, док су остале теме биле како да сачувамо природне ресурсе и како да обезбедимо сигурност хране, као и како да обезбедимо финансирање за борбу са климатским променама. Ту је настала идеја да, као шири регион, створимо фонд за катастрофе, по узору на Карипски фонд, у ком су тринаестак земаља Латинске Америке уједињене већ годинама, уз помоћ Светске банке. Остварен је контакт са Зеленима у Европи, који су ову идеју подржали, преко Балканске зелене мреже, где је договорено да свако у својој земљи гура јачање институција и институционалног капацитета и реалокацију буџетског новца на локални ниво, јер у случају пожара и поплава, мора се реаговати на локалном нивоу и ако локална самоуправа нема новца, већ се чека га да га неко упути, губи се драгоцено време, али и природно наслеђе. Истакнуто је да мора нормална количина буџета да иде за климатске промене, јер то је нешто што се мора решавати на локалном нивоу, у тренутку када се то деси.

Информисала је присутне о томе да је у македонском парламенту, пре месец дана, ратификован Меморандум о сарадњи са десетак земља и позвала чланове Одбора да и они иницирају у Министарству спољних послова тај меморандум, јер је то начелни договор у целом региону. Навела је да је меморандумом основа да свака земља уложи неки почетни новац, да се формира конкретни секретаријат за бављење климатским променама. Истакла је да је Македонија направила добар законски оквир, солидни институционални оквир, али да фали реалокација новца. Закључила је да смо потребни једни другима да се заједно изборимо посебно за глобалне теме као што су климатске промене.

Ненад Станковић, покрајински секретар за енергетику и минералне сировине у АП Војводина, изнео је активности Секретаријата на ову тему и то:

- расписивање конкурса за субвенционисање уградње соларних колектора за припрему топле воде, који су углавном намењени јавним установама, чиме се смањују рачуни за енергију, а са друге стране, избацују фосилна горива, а добија топла потрошна вода кроз бесплатан извор енергије, а то је сунце;

- субвенционисање уградње котлова на биомасу, као и уградњу котлова са повећаним степеном корисног дејства, тамо где то из техничко-технолошких ралога није могуће обезбедити уградњу котлова на биомасу;

- суфинансирање замене јавне расвете, односно реконструкције, уградњом светиљки са већим степеном корисног дејства, (од ове године постоји и програм за унутрашњу расвету);

- програм уградње топлотних пумпи, пошто досадашња истраживања показују да је АП Војводина релативно богата термалним водама и могуће је искористити ту енергију путем топлотних пумпи;

- један од већих пројеката на територији АП Војводина ове године ће бити повећање енергетске ефикасности града, где ће секретаријат уложити преко 100 милиона динара у субвенционисање замене прозора и омотача јавних установа, како би те зграде прешле бар у један разред више;

- програм везан у сарадњи са невладиним сектором, кроз организовање акција у основним и средњим школама, да би подигли свест младим нараштајима о енергетској ефикасности, о обновљивим изворима енергије о заштити животне средине;

- пројекат рађен са Рударско-геолошким факултетом, за израду софтвера за катастар напуштених копова (циглане које су годинама радиле, а данас се не зна ни које радио, ни ко је титулар, да ли је земљиште државно, приватно).

Горан Митић, представник Центра за зелену економију Зелених Србије и Центра за развој друштва, упознао је присутне са кампањом „Зелена енергија за зелени преображај за енергетску слободу и независност појединца“, замоливши народне посланике, чланове Одбора, да упуте иницијативу одговарајућим институцијама да котлове на мазут Палате Србија замене ефикаснијим уређајем - топлотном пумпом, као и да се заложе за то да, у коришћењу свих кредита за замену прозора, као један од критеријума буде и уградња рекуператора, малих уређаја који обезбеђују да се у размени свежег и чистог ваздуха, енергија не губи отварањем прозора ( 30% губитака).

Поставио је питање да ли је тачно да је постојао пројекат у Термоелектрани Обреновац за синергетско коришћење биомасе, енергије из отпада чиме би се на одређени начин смањивало и коришћење лигнита.Поставио је и питања:

- у којој мери постоји извесност да се врати Фонд за заштиту животне средине са својим припадајућим накнадама?

- да ли постоји политика Владе да врати фонд за шуме?

- да ли постоји намера Владе да уведе таксе за емисију угљен диоксида?

- који ће се модел заштите усева применити?

- да ли Влада Србије размишља о томе да успостави фонд за реосигурање од штета које настају климатским променама, а истовремено и фонд као извор за супституцију модела у пољопривреди?

Професор Миодраг Златић са Шумарског факултета из Београда, навео је да је био председник Светске организације за конзервацију земљишта и вода до 2010. године, а да је сада шеф катедре за бујице и ерозију. Осврнувши се на досадашња излагања, посебно о поплавама и ветрозаштитним појасевима, истакао је да један добар шумски појас може задржати пет хиљада кубика влаге на сектору који брани. Истакао је да имамо стручњаке инжењере који се баве и еолском ерозијом и заштитом од ерозије и бујица, које су овде један од главних проблема. Навео је да смо тридесетих година имали закон у бившој Југославији о бујицама и ерозији, док је данас та материја распоређена у неколико закона о пољопривреди, водама итд.

Изнео је податак да карта ерозије Србије постоји, да је седамдесетих година урађена, али да немамо садашњу, истакавши да је кључно питање финансирање у превентиву. Навео је да је много пројеката је направљено, али да нису изведени. Нагласио је да је финансирање у превентиву један од главних приоритета.

Мирко Поповић из Београдске отворене школе осврнуо се на излагање министра пољопривреде и заштите животне средине, у делу у ком је констатовала да је Извештај израђен са идејом да не угрозимо националне интересе и интересе развоја и изнео утисак да ми тај интерес немамо дефинисан, ни препознат кроз једну отворену јавну дискусију. Када се ради о процесу усвајања стратегије енергетике, истакао је да је, по његовом мишљењу, био такав да се говорило само о једном решењу, које подразумева заснивање енергетске сигурности и будућности Србије на фосилним горивима. Прокоментарисао је да је врло дискутабилно да се сигурност једне земље заснива на чињеници да ли ће се променити политика неке друге земље сутра или неће, као што се нама десило („Јужни ток“). Указао је на то да би, по његовом мишљењу, недостатак квалитетне јавне дискусије о циљевима енергетске стратегије, али и климатске стратегије, могао поново да резултира оним што се назива закључавање наше енергетске будућности. Истакао је да смо у идеалној прилици да се климатска стратегија донесе тако што ће се омогућити стручној јавности и цивилном друштву да изнесе своје мишљење, да да аргументе, кроз један отворен дијалог, у коме доносиоци одлука имају могућност да дођу до конкретних информација на основу којих ће донети одлуку. Он сматра да основ квалитетне дискусије треба да буде расправа о томе како укључити екстерне трошкове у цену производње енергије, али и како их смањити, јер су очигледно велики. Поставио је питање на који начин ћемо успоставити квалитетан систем за мерење и за наплату трошкова за емисију угљен-диоксида, ако ми у овом тренутку немамо заокружен систем финансирања, као и из ког разлога је рок за издавање дозовла постројењима у складу са Законом о интегрисаном спречавању и контроли продужен до 2020. године. Поставља се питање да ли можемо да говоримо о озбиљној будућности енергетске и климатске политике уколико закон који је донет 2004. године померамо за 15 година, јер постројења не могу да регулишу основна правна питања.

Звездан Калмар из ЦЕКОР-а указао је на то да постоје стратегије које су конфликтне (пољопривреда, енергетика, климатске промене) и које онемогућавају испуњавање одређених циљева које би требало да имамо. Истакао је да је у том контексту питање пошумљавања Србије - горуће питање, а ми немамо стратегију. Нагласио је да национални план за редукцију емисија из енергетике који је у изради, мора да се уради уз учешће јавности, јер тај план у себи сажима планове колико ће то да кошта, које су то мере, која постројења и на који рок ће још моћи да емитују, пре него што буду затворена. Указао је на то да су дедуковани циљеви за смањивање емисије повезани са НЕРП-ом и та два документа, као документи који воде, на неки начин, ка дискусији о климатским променама у Србији, морају паралелно да се раде са стратегијом енергетике, која мора да садржи прегледе тога колико ми имамо био-масе, колики је потенцијал пошумљавања и да ли он постоји или не постоји. Из тог разлога је неопходна што детаљнија, што опширнија, што шира дискусија, јер грађани плаћају тих 13 евро-центи за цену енергије, као и опрему која се набавља у енергетици, гарантују кредите које подиже Србија. Из тога произилази обавеза да грађани Србије буду укључени у доношење одлука.

Давор Шкрлец, посланик Европског парламента, осврнувши се на излагања претходних говорника, информисао је присутне о томе да је документом Европског парламента предвиђено промовисање регионалне сарадње, кроз усклађивање националних акционих планова из обновљивих извора енергије и енергетске ефикасности земаља у регији (Румунија, Бугарска, Мађарска, Грчка, Србија, Македонија), које ће морати да уложе две трећине новца у чисте технологије и јефтинију енергију.

Ива Марковић из Зелене омладине Србије сложила се са ставом гостију из Македоније да је увек време за еколошка питања, констатујући да је питање климатских промена и одношења према климатским променама политичко питање. Поставила је питање на који начин замишљамо да кренемо напред у одрживије друштво ако се мерама штедње, са једне стране, онемогућује структурна подршка спречавањима катастрофа, а са друге стране, продубљује и повећава сиромаштво и неповољан положај великог дела становништва, које је прво на удару било којих природних катастрофа.

Председавајући Иван Карић, заменик председика Одбора, закључио је јавно слушање парафразирајући речи Стелиане Недере из УНДП-а да је кључно да се политика према климатским променама што пре промени и да се државе уозбиље, уједине и покажу посвећеност смањењу емисија, да трансформишу своје енергетске секторе, како би Самит у Паризу био историјски. Изразио је наду да ће се ова тема подићи на један регионални ниво, уз помоћ Климатског парламента, како би се овај регион уозбиљио и ујединио у смањивању емисија.

Јавно слушање завршено је у 14,30 часова.